Diari Oficial de la Generalitat Valenciana


Sumari del DOGV 6979, del 06-03-2013 (2013/2081)

Informació pública de la Resolució de la Secretaria Autonòmica de Justícia, per la qual s'acorda la inscripció Fundació Caixa Rural d'Onda Fundació de la Comunitat Valenciana.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   6979

Data del DOGV
:   06-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2081


Data del document
:   19-10-2012

Organisme emissor
:   Conselleria de Governació i Justícia

Tipus de document
:   Anunci

Descriptors 

:   * Conselleria de Governació i Justícia
    * centre d'ensenyament

Informació pública de la Resolució de la Secretaria Autonòmica de Justícia, per la qual s'acorda la inscripció Fundació Caixa Rural d'Onda Fundació de la Comunitat Valenciana. [2013/2081]  
En compliment del que disposa l'article 29.h de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, modificada per la Llei 9/2008, de 3 de juliol de 2008, en la qual s'establix com a funció específica del Protectorat «donar publicitat a l'existència i activitats de les fundacions», s'indica el següent:  
  
  
Primer. Per la Resolució de 19 d'octubre de 2012, del secretari autonòmic de Justícia de la Conselleria de Justícia i Benestar Social, es va acordar inscriure en el Registre de Fundacions de la Comunitat Valenciana l'entitat denominada Fundació Caixa Rural d'Onda Fundació de la Comunitat Valenciana, amb el número 104C i classificar-la amb el caràcter de cultural i assistencial, sota la tutela del protectorat que exercix la Generalitat Valenciana. El seu domicili radicarà a la plaça del Pla, número 5, del municipi d'Onda (Castelló).  
La fundació tindrà com a fi d'interés general la promoció cultural, social i assistencial en l'entorn al qual estenga el seu àmbit d'actuació També es constituïx la fundació a fi d'assumir l'històric compromís social de l'entitat fundadora, la Caixa Rural, amb el que ha sigut el seu entorn natural d'implantació i garantir la permanència de l'obra social d'esta, qualsevol que fóra l'evolució de l'actual Caixa Rural dins del sistema financer. Un altre dels fins de la fundació és recolzar el desenrotllament de la cultura local.  
Per al compliment dels objectes anteriorment referits la fundació desenrotllarà les activitats següents:  
- Gestionar la part procedent del fons d'educació i promoció que li fóra assignada per la Caixa Rural fundadora, d'acord amb la normativa vigent, aplicant les dotacions que a este efecte acorde anualment l'Assemblea General de la mencionada Caixa, així com els recursos de què puga disposar procedents d'altres fonts, com puguen ser les donacions de tercers o els procedents dels rendiments del seu propi patrimoni, a la formació dels socis i treballadors de la cooperativa en els principis i tècniques cooperatives, econòmiques i professionals, la promoció de les relacions intercooperatives, la difusió del cooperativisme i la promoció cultural, professional i social de l'entorn local o de la comunitat en general, igual que a qualsevol altra finalitat autoritzada per la legislació vigent en cada moment.   
- Atendre i promoure obres beneficoassistencials, a través d'aportacions o facilitant infraestructura i assessorament.  
- La realització de programes de col·laboració amb tercers, beques, publicacions, exposicions, concursos i actes públics, facilitant ajudes a altres iniciatives i associacions culturals i esportives del seu àmbit d'actuació.  
- Col·laborar en el manteniment i la difusió del patrimoni cultural i artístic d'Onda amb caràcter preferencial. Reunir, salvaguardar i donar a conéixer l'obra d'artistes locals de prestigi.  
- Participar i col·laborar en la restauració de monuments i obres d'art.   
- Encoratjar la vida associativa preferentment d'Onda i contribuir a les celebracions i esdeveniments socials, fomentant els valors que són propis de la nostra identitat.  
- Formar part del patronat d'altres fundacions les finalitats de les quals estiguen compreses entre els objectius de la fundació.   
Seran potencials beneficiaris de la fundació tots els qui, directament o indirectament, estiguen relacionats amb el seu àmbit d'actuació, segons el que assenyala l'article 6 dels estatuts. D'entre els quals, els socis i treballadors de la Caixa Rural amb vista a la seua formació professional, així com els socis i clientes d'esta, en especial si es tracta d'associacions amb fins no lucratius i semblants als de la fundació. La fundació atorgarà, amb criteris d'imparcialitat, no-discriminació i objectivitat, sempre en forma no lucrativa, els seus recursos a les persones o entitats que, reunint les condicions expressades anteriorment, estime el Patronat que són legítimes creditores d'estos, d'acord amb les bases, normes o regles que puga aprovar a este efecte. Ningú no podrà al·legar davant de la fundació dret preferent de gaudir dels seus beneficis, ni d'imposar la seua atribució a persona o entitat determinada  
  
València, 19 d'octubre de 2012.- El secretari autonòmic de Justícia: Antonio Gastaldi Mateo.